**Informatīvais ziņojums “Par atbalstu** **jauniešiem Covid-19 pandēmijas radīto seku mazināšanai”**

**1. Situācijas raksturojums**

Saskaņā ar Jaunatnes likumu jaunieši ir personas vecumā no 13 līdz 25 gadiem. Pēc Centrālās statistikas pārvaldes (turpmāk – CSP) datiem uz 2020. gada sākumu Latvijā dzīvoja 232 139 jaunieši, kas ir 12,2 % no iedzīvotāju kopskaita. Šajā vecumā jaunieši saskaras ar dažādiem procesiem, kas ir saistīti ar viņu pāreju uz pieaugošo dzīvi, kas sevī iekļauj noteiktu sociālo pozīciju ieņemšanu un sociālo lomu izpildi, t.sk. izglītības iegūšanu un pirmo darba attiecību uzsākšanu, savas ģimenes izveidošanu un neatkarības iegūšanu no vecākiem. Zems izglītības līmenis vai mentālās veselības problēmas var būtiski apgrūtināt jauniešu iekļaušanos sabiedrībā, kas nākotnē varētu sekmēt viņu sociālo atstumtību. Pēc CSP datiem 2020. gadā Latvijā bija 7,2 % jeb 8,6 tūkst. priekšlaicīgi mācības pametušie jaunieši vecumā no 18 līdz 24 gadiem.[[1]](#footnote-1) Jauniešus, kuri nemācās, nestrādā vai neapgūst arodu apzīmē ar terminu NEET *(“not in education, employment or training”*). Pēc Eiropas Savienības Statistikas biroja datiem 2019. gadā 7,9 % jeb 13,9 tūkst. jaunieši vecumā no 15 līdz 24 gadiem bija NEET statusā, turklāt vecumā no 20 līdz 24 gadiem tādu jauniešu bija jau 12,9 % (11,2 tūkst.). Savukārt vecuma grupai no 25 līdz 29 gadiem šis rādītājs pieauga līdz 13,8 % jeb aptuveni 17 tūkst.

Saskaņā ar Ekonomiskās sadarbības un attīstības organizācijas (turpmāk - OECD) datiem 2007. —2008. gada finanšu krīzes dēļ jaunieši izjuta ievērojamas sociālās un ekonomiskās sekas, kā ietekmē NEET jauniešu skaits sasniedza 18 %, jauniešu bezdarbnieku skaits pieauga par 20 %, savukārt nabadzībā nokļuva katrs astotais jaunietis vecumā no 18 līdz 25 gadiem. Palielinoties NEET jauniešu skaitam, būtiski pieaug izmaksas sabiedrībai šo jauniešu atgriešanai darba tirgū, samazinās ieņemamo nodokļu apjoms valstī, kā arī palielinās kriminogēnās situācijas pasliktināšanās risks. Covid-19 pandēmijas ekonomiskās sekas līdzīgi kā finanšu krīzes izraisītās var ievērojami pasliktināt jauniešu stāvokli darba tirgū un viņu finansiālo labklājību. Tiem jauniešiem, kuri dzīvo ekonomiski neaizsargātās mājsaimniecībās un kuru ienākumi pēkšņi samazināsies, ir paaugstināts risks 3 mēnešu laikā nokļūt zem nabadzības sliekšņa.

Covid-19 pandēmija ir būtiski ietekmējusi visas jauniešu dzīves jomas – izglītību, nodarbinātību un brīvā laika pavadīšanu, kā arī iespaidojusi mentālo labsajūtu. 2021. gada sākumā Pusaudžu un jauniešu psihoterapijas centrs publicēja pētījumu “Covid-19 pandēmijas ierobežojumu ietekme uz Latvijas pusaudžiem un jauniešiem”.[[2]](#footnote-2) Saskaņā ar pētījuma datiem 54,5 % jauniešu atzīst, ka Covid-19 pandēmijas laikā viņu mentālā veselība ir pasliktinājusies, 19,8 % – ka ļoti pasliktinājusies. 70,4 % atzīst, ka pēdējo 2 nedēļu laikā ir piedzīvojuši nomāktību, depresiju, 79,2 % sastopas ar grūtībām mācīties, vairāk kā 60 % piedzīvo uzmācīgas domas vai ir ļoti viegli aizkaitināmi.

2013. gada 16. maijā ES Izglītības, jaunatnes lietu, kultūras un sporta ministru padomē tika apstiprināti secinājumi par kvalitatīva darba ar jaunatni ieguldījumu jauniešu attīstībā, labklājībā un sociālajā iekļautībā. ES dalībvalstis tika aicinātas veicināt kvalitatīva darba ar jaunatni īstenošanu, kā arī palīdzēt jaunatnes nozarei izveidot struktūras, attīstīt darba metodes un saziņas kanālus, lai varētu uzrunāt vairāk jauniešu.[[3]](#footnote-3) Jaunatnes likuma izpratnē darbs ar jaunatni ir uz jauniešiem orientēts plānotu praktisku pasākumu kopums, kas nodrošina jaunatnes politikas īstenošanu, jauniešu vērtīborientācijas veidošanos un vispārcilvēcisko vērtību nostiprināšanos. Pamatuzdevumi darbā ar jaunatni ir šādi:

1) atbalstīt un veicināt jauniešu iniciatīvas, radot labvēlīgus apstākļus viņu intelektuālajai un radošajai attīstībai;

2) nodrošināt jauniešiem iespēju iegūt dzīvei nepieciešamās prasmes, zināšanas un kompetences neformālās izglītības ceļā;

3) nodrošināt jauniešiem iespēju lietderīgi izmantot brīvo laiku;

4) nodrošināt jauniešiem viņu attīstības vajadzībām atbilstošas informācijas pieejamību.

Saskaņā ar starptautiskā pētījuma datiem par darbu ar jaunatni Covid-19 pandēmijas laikā iesaiste darbā ar jaunatni pandēmijas laikā:

* 74 % jauniešu palīdzēja uzturēt kontaktus ar citiem;
* 73 % jauniešu palīdzēja pārdzīvot kopējo situāciju;
* 74  % jauniešu sniedza jēgpilnas lietas, ko darīt;
* 60 % jauniešu palīdzēja atpazīt viltus ziņas un tikt galā ar tām.[[4]](#footnote-4)

Eiropas Savienības fonda 2014.—2020. gada plānošanas perioda darbības programmas “Izaugsme un nodarbinātība” 8.3.3. specifiskā atbalsta mērķa “Attīstīt NEET jauniešu prasmes un veicināt to iesaisti izglītībā, NVA īstenotajos pasākumos Jauniešu garantijas ietvaros un nevalstisko organizāciju vai jauniešu centru darbībā”[[5]](#footnote-5) ietvaros kopš 2014. gada Jaunatnes starptautisko programmu aģentūra (turpmāk – arī JSPA), kas ir Izglītības un zinātnes ministra pakļautībā esoša tiešās pārvaldes iestāde, īsteno projektu “PROTI un DARI”, kura mērķis ir attīstīt NEET jauniešu prasmes un veicināt viņu iesaisti izglītībā, tai skaitā aroda apguvē pie amata meistara, nodarbinātībā, Valsts izglītības attīstības aģentūras īstenotā Jauniešu garantijas projekta pasākumā vai Nodarbinātības valsts aģentūras (turpmāk arī NVA) īstenotajos aktīvajos nodarbinātības vai preventīvajos bezdarba samazināšanas pasākumos, kā arī nevalstisko organizāciju vai jauniešu centru darbībā.[[6]](#footnote-6) Projekta ietvaros tiek sniegts atbalsts jauniešiem vecumā no 15 līdz 29 gadiem, kuri nestrādā, nemācās un neapgūst arodu.

Savukārt, pamatojoties uz Eiropas Savienības struktūrfondu un Kohēzijas fonda 2014.—2020. gada plānošanas perioda vadības likuma 20. panta 6. un 13. punktu un Eiropas Savienības fondu un Kohēzijas politikas 2014.—2020. gada plānošanas perioda darbības programmu “Izaugsme un nodarbinātība”, kā arī uz konceptuālo ziņojumu “Par politikas alternatīvu veidošanu priekšlaicīgas mācību pārtraukšanas problēmas risināšanai, lai nodrošinātu 8.3.4. specifiskā atbalsta mērķa “Samazināt priekšlaicīgu mācību pārtraukšanu, īstenojot preventīvus un intervences pasākumus” ieviešanu”, tika izstrādāts projekts “PuMPuRS”, kas ir no 2017. līdz 2022. gadam Izglītības kvalitātes valsts dienesta īstenots Eiropas Sociālā fonda projekts Nr. 8.3.4.0/16/I/001 “Atbalsts priekšlaicīgas mācību pārtraukšanas samazināšanai”. Projektā iesaistīti 80 % pašvaldību un 614 vispārējās un profesionālās izglītības iestādes.[[7]](#footnote-7)  Projektā var piedalīties izglītojamie, kuriem ir priekšlaicīgas mācību pārtraukšanas riski.

Jaunatnes politika Latvijā tiek īstenota saskaņā ar Jaunatnes politikas valsts programmu (turpmāk – JPVP). JPVP 2021.—2023. gadam mērķis – ar informatīvu, metodisku un finansiālu valsts atbalstu nodrošināt darba ar jaunatni Latvijā koordināciju un attīstību, lai radītu labvēlīgu vidi jauniešu dzīves kvalitātes uzlabošanai un palīdzētu katram jaunietim uzsākt patstāvīgu dzīvi kā atbildīgam sabiedrības loceklim. Kopējais JPVP 2021. gadam paredzētais finansējums – 574 446 *euro*, tai skaitā:

* atbalsts jaunatnes politikas īstenošanai vietēja līmeni – 111 847 *euro*;
* jaunatnes darbinieku profesionālās pilnveides, metodiskās vadības un supervīziju nodrošināšana – 13 200 *euro*;
* atbalsts jaunatnes organizāciju darbībai un līdzdalības nodrošināšanai valsts un starptautiskajā jaunatnes politikā – 342 000 *euro*;
* atbalsts jaunatnes organizāciju darbībai, to iniciatīvām, jauniešu līdzdalības veicināšanai un iekļaušanai sabiedrībā – 38 700 *euro*;
* atbalsts izglītojamo pašpārvalžu attīstībai – 7830 *euro*.

**2. Priekšlikumi turpmākai rīcībai**

**Atbalsta programma jauniešiem Covid-19 pandēmijas radīto seku mazināšanai**

Izglītības un zinātnes ministrija sadarbībā ar Jaunatnes starptautisko programmu aģentūru un biedrību “Latvijas Jaunatnes padome” izstrādāja priekšlikumus atbalsta programmai jauniešiem Covid-19 pandēmijas radīto seku mazināšanai (turpmāk – arī Programma).

Šī gada Jaunatnes politikas valsts programmas finansējums ir nepietiekošs, lai īstenotu papildu aktivitātes jauniešiem, kas būtu mērķētas konkrēti uz Covid-19 pandēmijas radīto seku mazināšanu. Lai Covid-19 pandēmijas ietekmē nepieaugtu to jauniešu skaits, kas nestrādā, nemācās un neapgūst arodu, jauniešiem ir nepieciešams sniegt daudzpusīgu atbalstu, iesaistot jaunatnes jomas speciālistus, t.sk. pašvaldībās jaunatnes jomā strādājošos, jaunatnes organizācijas un nevalstiskās organizācijas (turpmāk – NVO), kas veic darbu ar jaunatni. Vienlaicīgi atbalstu nepieciešams nodrošināt jaunatnes jomā strādājošiem, lai izglītotu par metodēm, tostarp digitālām, kuras ne tikai tiktu pielietotas esošajos sarežģītajos Covid-19 apstākļos, bet arī iezīmētu ilgtermiņa modeli darbam ar jaunatni pēc Covid-19 uz digitalizāciju vērstajos apstākļos. Īstenojamo pasākumu mērķis, kuru ietvaros tiks īstenotas neformālās mācīšanās aktivitātes, ir:

* veicināt jauniešu zināšanu un prasmju apguvi, kā arī attieksmju veidošanu, balstoties jauniešu vēlmēs un vajadzībās, lai nodrošinātu jauniešu sagatavotību turpmākajām mācībām un darba tirgum;
* veicināt jauniešu piederības sajūtu vietējai kopienai, savstarpējo atbalstu, kā arī paaugstināt viņu pašapziņu;
* sniegt jauniešiem iespēju socializēties, tostarp sekmēt jauniešu kvalitatīvu brīvā laika pavadīšanu;
* nodrošināt jauniešiem iespēju saņemt individuālu atbalstu ārpusskolas laikā;
* preventīvi mazināt jauniešu psihoemocionālās veselības riskus Covid-19 pandēmijas laikā un pēc tās.

Programmas ietvaros projektu konkursā tiks atbalstīti ne mazāk kā 43 projekti, kurus īstenos pašvaldības, pašvaldību iestādes un NVO, nodrošinot pēc iespējas vienmērīgu reģionālo pārklājumu. Lai nodrošinātu optimālu projektu īstenošanas laiku, kas dotu iespēju īstenot plašu aktivitāšu klāstu un attiecīgi garantētu vēlamo projektu rezultātu sasniegšanu esošajos apstākļos, ierosinām katram projekta īstenotājam piešķirt priekšfinansējumu 100 % apmērā. Tas sniegtu iespēju īstenot projektus no 2021. gada 15. jūnija līdz 2021. gada 31. decembrim. Kopējais finansējums, kuru paredzēts piešķirt projektu īstenotājiem aktivitāšu īstenošanai ir 430 000 *euro*, savukārt viena projekta īstenošanai tiks piešķirti ne vairāk kā 10 000 *euro*. Papildus ir paredzēti 40 000 euro atbalsta pasākumu, tostarp izglītojošo, sniegšanai jaunatnes darbiniekiem un darbā ar jaunatni iesaistītajiem, lai nodrošinātu viņu zināšanas un prasmes, t.sk. digitālās, kas aktuālas esošajos Covid-19 apstākļos, kā arī pēc pandēmijas apstākļos. Šo atbalstu pasākumu īstenošanu plānots uzsākt no 2021. gada 1.aprīļa.

|  |
| --- |
| **Finansējums atbalsta programmai jauniešiem Covid-19 pandēmijas radīto seku mazināšanai** |
| **Finansējums projektu īstenošanai*** viena projekta īstenošanai maksimāli piešķiramais finansējuma apjoms: 10 000 *euro*
* ne mazāk kā 43 pašvaldību, pašvaldības iestāžu un nevalstisko organizāciju projekti
* priekšfinansējums 100% apmērā
 | 430 000 *euro* |
| **Aktivitāšu nodrošināšanai darba ar jaunatni veicējiem** (mācības potenciālajiem projektu iesniedzējiem, mācības par vienaudžu vēstnešu tīkla izveidi vietējā kopienā, praktiskas mācības par digitālo rīku izmantošanu darbā ar jauniešiem, supervīziju nodrošināšana projektu īstenotājiem, programmas izvērtēšanas pasākums, komunikācijas aktivitāšu nodrošināšana) | 40 000 *euro* |
| **Administrēšanas izmaksas (6%)** projekta nolikuma izstrāde, pieteikumu un atskaišu vērtēšana, konsultāciju nodrošināšana | 30 000 *euro* |
| **KOPĒJAIS NEPIECIEŠAMAIS FINANSĒJUMS** | **EUR 500 000**  |

**Ņemot vērā atbalsta sniegšanas jauniešiem nepieciešamību un steidzamību, uzskatam par nepieciešamu pievienot atbalsta programmu jauniešiem Covid-19 pandēmijas radīto seku mazināšanai jau esošajai Izglītības un zinātnes ministrijas Jaunatnes politikas valsts programmai, kuras ietvaros notiek finansējuma piešķiršana saskaņā ar 2013. gada 5. novembra Ministru kabineta noteikumiem Nr. 1243 “Kārtība, kādā piešķir valsts budžeta finansējumu, kas paredzēts jauniešu iniciatīvas un līdzdalības veicināšanai lēmumu pieņemšanā un sabiedriskajā dzīvē, darbam ar jaunatni un jaunatnes organizāciju darbības atbalstam”. Finansējums projektu īstenošanai Programmas ietvaros tiks piešķirts, organizējot atklātu projektu konkursu, kura nolikumu izstrādās Jaunatnes starptautisko programmu aģentūra un apstiprinās Izglītības un zinātnes ministrija. Izstrādājot Programmas projektu konkursa nolikumu un nodrošinot atbalsta aktivitātes darba ar jaunatni veicējiem, tiks ievēroti komercdarbības atbalsta nosacījumi.**

**Programmas ietvaros atbalstāmas aktivitātes**

Aktivitātes jauniešiem:

* neformālas mācīšanās aktivitātes virtuālajā vidē vai klātienē (ievērojot valstī noteiktos ierobežojumus), balstoties jauniešu vēlmēs un vajadzībās;
* vienaudžu mācīšanās aktivitāšu nodrošināšana (*peer-to-peer*) pieeja;
* individuālā atbalsta nodrošināšana jauniešiem ar mērķi veicināt emocionālo labklājību (ja nepieciešams, nodrošinot psihologa, supervizora, kouča vai cita speciālista atbalstu);
* kvalitatīvas socializēšanās un brīva laika pavadīšanas aktivitātes, īpaši – āra aktivitātes.

Aktivitātes atbalsta personām, kuras strādā ar jauniešiem:

* kompetenču apguves veicināšana personām, kas strādā ar jaunatni, nodrošinot kvalitatīvu saturu un zināšanas darbam ar jauniešiem Covid-19 pandēmijas laikā un pēc tās;
* vienaudžu mācīšanās aktivitāšu nodrošināšana (*peer-to-peer*) pieeja;
* atbalsts vienaudžu vēstnešu tīkla veidošanai vietējās kopienās;
* informācijas nodrošināšana par iespējām jauniešiem Covid-19 pandēmijas laikā un pēc tās.

**Sagaidāmie Programmas rezultāti**

Programmas rezultātā jauniešiem, kas piedalās Programma:

* 80 % dalībnieku tiks paaugstinātas kompetences, balstoties jauniešu vēlmēs un vajadzībās;
* 80 % dalībnieku tiks veicināta piederības sajūta un pašapziņa;
* 40 % dalībnieku tiks mazināti psihoemocionālās veselības riski;
* 80 % dalībnieku tiks sekmēta kvalitatīva brīvā laika pavadīšana ārpusskolas aktivitātēs;
* 40 % dalībnieku tiks veicināta sagatavotība turpmākajām mācībām un darba tirgum.

Programmas rezultātā jaunatnes darbiniekiem, kuriem tiek sniegts atbalsts Programmas laikā:

* 80 % dalībnieku tiks paaugstinātas kompetences par darbu ar jauniešiem Covid-19 pandēmijas laikā un pēc tās;
* 70 % dalībnieku tiks paaugstinātas kompetences psihoemocionālā atbalsta sniegšanā jauniešiem;
* 90 % dalībnieku tiks paaugstinātas kompetences par metodēm informācijas nodrošināšanā jauniešiem.

|  |
| --- |
| **Atbalsta programma jauniešiem Covid-19 pandēmijas radīto seku mazināšanai īstenošanas laika plāns** |
| **Laiks** | **Projekta īstenotāji** | **Atbalsta aktivitātes (JSPA)** |
| Aprīlis 2021 | Projektu konkurss. | 1. Tiešsaistes mācības potenciālajiem projektu iesniedzējiem par projektu konkursa nosacījumiem, kvalitātes aspektiem, informācija par situācijas izpēti vietējā kopienā. |
| Maijs 2021-Jūnijs 2021 | Pieteikumu vērtēšana un finansējuma līgumu slēgšana. | Pieteikumu vērtēšana un finansējuma līgumu slēgšana. |
| Jūnijs 2021 – Decembris 2021 | Projektu īstenošana:* jauniešu vēlmju un vajadzību apzināšana;
* vienaudžu atbalsta tīkla veidošana;
* tematiskas aktivitātes virtuāli vai klātienē, balstoties jauniešu vēlmēs un vajadzībās;
* socializēšanās un brīvā laika pavadīšanas aktivitātes, āra aktivitātes;
* individuālas konsultācijas;
* vienaudžu atbalsta aktivitātes (*peer-to-peer* pieeja).
 | 1. Tiešsaistes mācības par vienaudžu vēstnešu tīkla izveidi vietējā kopienā, nodrošinot teorētiskās un praktiskās zināšanas, kā arī plāna izstrādi vēstnešu tīkla izveidei Covid-19 pandēmijas laikā un pēc tās.2. Supervīziju nodrošināšana projektu īstenotājiem, lai veicinātu regulāru pieredzes apmaiņu, mazinātu darbinieku izdegšanas risku un uzlabotu darba kvalitāti Covid-19 pandēmijas laikā.3. Tiešsaistes darbnīcas par rīkiem darbā ar jauniešiem digitālajā vidē, lai nodrošinātu praktiskas zināšanas darba ar jaunatni veicējiem Covid-19 pandēmijas laikā un veicinātu darba ar jaunatni veicēju digitālās kompetences ilgtermiņā.4. Programmas izvērtēšanas pasākums.5. Komunikācijas aktivitāšu nodrošināšana |

|  |
| --- |
| **Atšķirības starp esošām jauniešu atbalsta programmām un atbalsta programmai jauniešiem Covid-19 pandēmijas radīto seku mazināšanai** |
|  | **PROTI un DARI** | **PuMPuRS** | **Atbalsta programma jauniešiem Covid-19 pandēmijas radīto seku mazināšanai** |
| **Mērķa grupa** | Jaunieši 15 – 29 gadu vecumā, kuri nemācās, nestrādā un neapgūst arodu. | Izglītojamie no 5. līdz 12. klasei; profesionālo izglītības iestāžu audzēkņi no 1. līdz 4. kursam. Projektā var piedalīties izglītojamie, kuriem ir priekšlaicīgas mācību pārtraukšanas riski. | Visi jaunieši 13 – 25 gadu vecumā (tai skaitā studējošie). |
| **Mērķis** | Darbs ar jauniešiem NEET situācijā, lai veicinātu viņu atgriešanos darba tirgū vai izglītībā. | Mazināt izglītojamo skaitu, kas pārtrauc mācības (formālā izglītība). | Preventīvs darbs ar visiem jauniešiem COVID pandēmijas laikā, lai tās ietekmē nepalielinātos NEET un agrīni skolu pametušo jauniešu skaits. |
| **Aktivitātes** | Katram jaunietim tiek izstrādāta individuālo pasākumu programma, balstoties uz jaunieša profilēšanu. | Katram projektā iesaistītajam izglītojamajam pedagogs izveido individuālo atbalsta plānu, kurā izvērtē mācību pārtraukšanas riskus un paredz nepieciešamos atbalsta pasākumus. | - Neformālās mācīšanās aktivitātes virtuālā vidē vai klātienē (saskaņā ar Covid-19 pandēmijas ierobežojumiem), balstoties jaunieša vēlmēs/vajadzībās;- vienaudžu izglītības aktivitāšu nodrošināšana pieeja;- socializēšanās un brīvā laika aktivitātes, īpaši āra aktivitātes;- individuāls atbalsts jaunietim psihoemocionālā stāvokļa uzlabošanai. |
| **Projekta īstenotāji** | Pašvaldības sadarbībā ar stratēģiskajiem partneriem. | Pašvaldību izglītības iestādes, valsts profesionālās izglītības iestādes. | Jaunatnes organizācijas, NVO, kas strādā ar jauniešiem, pašvaldības un pašvaldību iestādes (jauniešu centri, skolēnu pašpārvaldes, izglītības iestādes). |

1. Personu, kuru iegūtās izglītības līmenis ir pamatizglītība vai zemāks un kuri vairs nemācās, īpatsvars atbilstošās vecuma grupas iedzīvotāju kopskaitā. [↑](#footnote-ref-1)
2. Covid-19 pandēmijas ierobežojumu ietekme uz Latvijas pusaudžiem un jauniešiem. Izgūts no: <https://www.pusaudzis.lv/p%C4%93t%C4%ABjums> [↑](#footnote-ref-2)
3. Padomes secinājumi par kvalitatīva darba ar jaunatni ieguldījumu jauniešu attīstībā, labklājībā un sociālajā iekļautībā. Izgūts no: <https://op.europa.eu/lv/publication-detail/-/publication/5ec2661a-d4df-11e2-bfa7-01aa75ed71a1/language-lv> [↑](#footnote-ref-3)
4. YOUTH WORK AND THE CORONA PANDEMIC IN EUROPE. Izgūts no: <https://www.researchyouth.net/wp-content/uploads/2020/09/RAY-COR_Policy-Brief-September_20200915.pdf> [↑](#footnote-ref-4)
5. Ministru kabineta 2015. gada 7. jūlija noteikumi Nr. 385 “Darbības programmas “Izaugsme un nodarbinātība” 8.3.3. specifiskā atbalsta mērķa “Attīstīt NEET jauniešu prasmes un veicināt to iesaisti izglītībā, NVA īstenotajos pasākumos Jauniešu garantijas ietvaros un nevalstisko organizāciju vai jauniešu centru darbībā” īstenošanas noteikumi”. Latvijas Vēstnesis, 145, 28.07.2015. Izgūts no: <https://likumi.lv/ta/id/275554> [↑](#footnote-ref-5)
6. Jaunatnes starptautisko programmu aģentūra. (2020). Par projektu “PROTI un DARI”. Izgūts no: <https://jaunatne.gov.lv/lv/jauniesu-garantija/par-projektu-proti-un-dari> [↑](#footnote-ref-6)
7. Par projektu “PuMPuRS”. Izgūts no: <http://www.pumpurs.lv/lv/par-projektu> [↑](#footnote-ref-7)